b'\n_START_ARTICLE_\nItalijanski javor\n_START_SECTION_\nOpis\n_START_PARAGRAPH_\nItalijanski javor zraste od 10 do 15 metrov visoko, izjemoma pa lahko dose\xc5\xbee celo 25 metrov vi\xc5\xa1ine. Deblo je pogosto ukrivljeno, kro\xc5\xa1nja pa je velika in zaokro\xc5\xbeena ter proti vrhu zo\xc5\xbeena._NEWLINE_Usnjati listi so enostavni, dlanasto deljeni na tri do pet krp z zob\xc4\x8dastim listnim robom, name\xc5\xa1\xc4\x8deni pa so na 2-5 cm dolgih pecljih. Barva listov je temno zelena, po zgornji strani pa so listi gladki in svetle\xc4\x8di. Jeseni se obarvajo \xc5\xbeivo rde\xc4\x8de._NEWLINE_Dvospolni cvetovi so belo zelenkaste barve, zdru\xc5\xbeeni pa so v vise\xc4\x8da socvetja. Drevo cveti pred olistanjem. Oplojeni cvetovi se razvijejo v krilata 1,5-2,5 cm dolga semena, ki visijo v parih na dolgih pecljih. Kot med dvema semenoma je 90\xc2\xba, krilca pa so pri semenih zo\xc5\xbeena in se na sredini raz\xc5\xa1irijo.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nTa vrsta javora uspeva v zahodnem Sredozemlju, najbolje na apnen\xc4\x8dastih tleh. Razmno\xc5\xbeuje se s semeni, ki jih razna\xc5\xa1a veter._NEWLINE_Les italijanskega javora je svetlo rde\xc4\x8dkast, gost in dokaj odporen. Iz njega izdelujejo glasbeni in\xc5\xa1trumente, furnir in masivno pohi\xc5\xa1tvo. Pogosto to vrsto javora sadijo v drevorede in parke.'